Støjgener og værditab på huse er to af argumenterne for, at planer om opførelse af 8-10 vindmøller skal droppes, mener naboer. - Nogen skal jo bide i det sure æble, mener man derimod i SF.

Området ved Als Enge ved Mariager Fjord blev i 2017 udpeget som et område, hvor der potentielt kan opføres vindmøller. Planerne har siden ligget stille, men nu er debatten blusset op igen til stor ærgelse for naboerne. - Vi er både bekymret for værditab på boliger og støjgener for dem, der kommer til at bo tættest på, fortæller Uffe Møller Johansen, der oprettet en Facebook-protestgruppe, som på 14 dage har fået 500 medlemmer. - Skal man nu til at høre en evindelig summen i baggrunden, som en tørretumbler der kører hele tiden, så har man ikke ro mere, siger økonomikonsulent Anders Bech, der også bliver fremtidig nabo til vindmøllerne, hvis planerne realiseres. Naboerne forlanger nu, at byrådet i Mariagerfjord Kommune dropper planerne om opførelserne af vindmøllerne. - Vi gør noget nu, for det er nu, vi har mulighed for at have indvirkning på projektet, siger Uffe Møller Johansen, der får opbakning fra anden viceborgmester i kommunen Jens-Henrik Kirk. - Jeg er for vindmøller - men ikke i områder, hvor der bor mange mennesker, og hvor vi har særlige naturinteresser, lyder det fra den konservative politiker. På den anden side af salen er man derimod uenig i SF: - Folk er altid trætte af, når der kommer vindmøller tæt på, men vi er nødt til at gøre det her. Der er nogle, der må bide i det sure æble, når der skal opføres vindmølleparker. For hvor skulle vi ellers sætte dem, siger Peder Larsen, der er byrådsmedlem i Mariagerfjord Kommune Jens-Henrik Kirk har bedt borgmesteren sætte vindmølleprojektet på dagsordenen på næste byrådsmøde, så der kan komme en afklaring.